**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL VIEŠOSIOS ĮSTAIGOS KLAIPĖDOS SVEIKATOS PRIEŽIŪROS CENTRO DALININKO KAPITALO DIDINIMO“ PROJEKTO**

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 150 000,00 Eur, savivaldybės, kaip steigėjos ir dalininkės, įnašą viešajai įstaigai Klaipėdos sveikatos priežiūros centrui (toliau – Įstaiga), didinant šios viešosios įstaigos dalininko kapitalą.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 16 straipsnio 2 dalies 26 punktas nustato išimtinę savivaldybės tarybos kompetenciją – sprendimų dėl disponavimo savivaldybei nuosavybės teise priklausančiu turtu priėmimą, šio turto valdymo, naudojimo ir disponavimo juo tvarkos taisyklių nustatymą, išskyrus atvejus, kai tvarka yra nustatyta įstatymuose ar jų pagrindu priimtuose kituose teisės aktuose. To paties straipsnio 3 dalies 9 punktas įtvirtina paprastąją savivaldybės tarybos kompetenciją – įgyvendinti juridinio asmens dalyvio kompetencijai pagal įstatymus priskirtas teises ir vykdyti pareigas.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 2 punktas numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant viešosios įstaigos dalininkų kapitalą, jei savivaldybė yra jos dalyvė. Savivaldybė yra Įstaigos steigėja ir vienintelė dalininkė, todėl Savivaldybė gali investuoti turtą, didindama šios viešosios įstaigos dalininko kapitalą. Šiuo metu Įstaigos dalininko kapitalas sudaro 88 198 Eur.

Lietuvos Respublikos viešųjų įstaigų įstatymo 13 straipsnio 6 dalis nustato, kad dalininkų kapitalas gali būti didinamas tik dalininkų įnašais, 3 dalis reglamentuoja, kad dalininkų įnašai gali būti pinigai.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu nustatančiu, kad pasiūlymus savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija, siūloma Savivaldybės tarybai priimti sprendimą investuoti savivaldybei nuosavybės teise priklausantį finansinį turtą – 150 000,00 Eur, didinant Įstaigos dalininko kapitalą.

Savivaldybės administracijos direktoriaus 2015 m. birželio 1d. įsakymu Nr. AD1-1626
„Dėl darbo grupės sudarymo“ sudaryta darbo grupė dėl Savivaldybės kontroliuojamų akcinių bendrovių, uždarųjų akcinių bendrovių, savivaldybės įmonių ir viešųjų įstaigų veiklos tobulinimo ir šių įmonių bei įstaigų veiklos strateginio planavimo gairių nustatymo, 2018-05-25 posėdyje (posėdžio protokolo Nr. Nr. ADM1-279) nutarė siūlyti Savivaldybei spręsti dėl dalininko įnašo padidinimo ar biudžeto lėšų skyrimo, siekiat įrengti trūkstamus antrinio lygio specialistų kabinetus, kad būtų užtikrinta Įstaigos poliklinikos struktūra.

Lietuvos Respublikos sveikatos apsaugos ministro 2002 m. spalio 1 d. įsakymas Nr. 481 „Dėl ambulatorinės antrinės asmens sveikatos priežiūros“ nustato, kad savivaldos vykdomosios institucijos gali organizuoti ambulatorinę antrinę asmens sveikatos priežiūrą ir tvirtina minimalų gydytojų specialistų, teikiančių antrines asmens sveikatos priežiūros paslaugas savivaldybių institucijose sąrašą. Siekiant tinkamai įvykdyti šio įsakymo reikalavimus, Įstaigai reikalinga įrengti kardiologo ir endoskopuotojo darbo vietas.

Sprendimas investuoti finansinį turtą tenkina šiuos Lietuvos Respublikos valstybės ir savivaldybių turto valdymo, naudojimo ir disponavimu juo įstatymo 22 straipsnio 2 dalyje 5, 7 ir 9 punktuose nurodytus investavimo kriterijus:

1.investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

2.iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

3. investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus.

Lietuvos Respublikos vietos savivaldos įstatymo 6 straipsnio 17 punktas nustato, kad pirminė asmens ir visuomenės sveikatos priežiūra yra savivaldybės savarankiškoji funkcija. Siekiant užtikrinti tinkamą šios funkcijos įgyvendinimą, tikslingas Savivaldybės, kaip steigėjos ir dalininkės, turtinis įnašas Įstaigai, kuris bus skiriamas kardiologo ir endoskopuotojo darbo vietoms įrengti. Šios priemonės pagerins Įstaigos teikiamų paslaugų kokybę, bus įgyvendinama medicininių paslaugų pasirinkimo galimybė ir prieinamumas, užtikrinamas teigiamas socialinis rezultatas bei veiksmingesnis savivaldybės funkcijos atlikimas.

**3. Kokių rezultatų laukiama.**

Bus investuotas Savivaldybės finansinis turtas ir padidintas viešosios įstaigos Klaipėdos sveikatos priežiūros centro dalininko kapitalas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

150 000 Eur.Lėšos skiriamos iš Savivaldybės biudžeto. Lėšos numatytos Savivaldybės 2019-2021 metų strateginio veiklos plano 13 Sveikatos apsaugos programoje.

**6. Galimos teigiamos ar neigiamos sprendimo priėmimo pasekmės.**

Investavus turtą bus pagerinta viešosios įstaigos Klaipėdos sveikatos priežiūros centro teikiamų paslaugų kokybė, bus įgyvendinta medicininių paslaugų pasirinkimo galimybė ir prieinamumas, užtikrinama poliklinikos struktūra, tinkama asmens sveikatos priežiūra (antrinės asmens sveikatos priežiūra), teigiamas socialinis rezultatas bei veiksmingesnis savivaldybės funkcijos atlikimas.

Neigiamų pasekmių nenumatoma.

Teikiame svarstyti šį sprendimo projektą.

PRIDEDAMA:

1. Viešosios įstaigos Klaipėdos sveikatos priežiūros centro 2017 m. veiklos ataskaita.

Turto skyriaus vedėjas Edvardas Simokaitis